Die publiek is steeds in die duister oor die datums vir die voorgenome provinsiale reeks en bevestiging van die reeks se struktuur, maar voorlopige inligting daaroor is reeds aan die unies deurgegee.
Dit blyk dat van die unies wat nie by Superrugby betrokke is nie, reeds hard werk om slaggereed vir die reeks te wees.
Die nuwe provinsiale reeks skop na verwagting die naweek van 22 April af en soos Pale toe! vroeër berig het, kan van die wedstryde straks op ’n Sondag beslis word.
Dit lyk of die OP Kings nie oorweeg sal word nie, moontlik omdat hulle nie ŉ span volhoubaar in die veld sal kan stoot nie.
♦ Brent Janse van Rensburg, breier van die Pumas, sê die onsekerheid oor sy span se deelname aan die Premierliga is nie ’n hindernis nie.
“Vir my is dit belangrik om ’n oplossinggedrewe kultuur te vestig. Ons fokus op die prosesse wat ons moet volg om te verseker dat ons so goed as moontlik vir die seisoen voorberei, om te verseker dat ons alle uitdagings in die 2017-seisoen die hoof kan bied,” het Janse van Rensburg gesê.
♦ Griekwas, wat klaarblyklik reeds verseker is van ’n plek in die Premierliga, het hulle oog op die kroon van die nuwe provinsiale reeks.
Peter Engledow, hoofafrigter van die Griekwas, sê die onsekerheid oor die formaat van die 2017-Curriebekerseisoen raak nie sy span nie. “Ons het voorlopige datums van die Suid-Afrikaanse Rugbyunie ontvang en ons voorseisoen verloop klopdisselboom.”
♦ Die Griffons het die afgelope week ’n oefenwedstryd teen hulle buurman, die Cheetahs, gespeel en sal ook op 25 Februarie teen die Sharks en op 31 Maart teen die Junior Bokke te staan kom. Hulle het ook moontlike wedstryde teen die Goue Leeus en ’n SA Polisiespan wat nog bevestig moet word.